єли́кѡ побѣди́тель бори́мь быва́етъ, толи́кѡ увѣнчава́ется, и ѿ сегѡ̀ ве́лію ра́дость и́мать: єгда̀ услы́шитъ гла́съ трубы̀, не я́кѡ закла́ніе возвѣща́ющія бои́тся таковы́й, но я́кѡ ѡ предвѣща́ніи вѣнца̀ воздая́нія весели́тся па́че: ничто́же бо та́кѡ безъ̑ труда̀ соверша́ти ѡбы́че побѣ́ду, я́коже благодерзнове́ніе со извѣще́нною вѣ́рою: нижѐ побѣжде́ніе, я́коже самолю́біе, и я́же ѿ невѣ́рія боя́знь ѡбы́че твори́ти: нижѐ къ му́жеству руководи́тель и́нъ, я́коже раче́ніе и иску́съ ве́щи: нижѐ къ то́нкости помыслѡ́въ, я́коже чте́ніе въ безмо́лвіи: нижѐ и́но что̀ вино́вно забве́нія, я́коже пра́здность: нижѐ ко ѡставле́нію грѣхѡ́въ благопоспѣши́тельнѣе, я́коже неѕло́біе: нижѐ примире́нія ѡ грѣсѣ́хъ вино́вно, я́коже покая́ніе и ѿсѣче́ніе ѕла̀: нижѐ предспѣ́янія душѝ кра́тче, я́коже ѿсѣче́ніе свои́хъ хотѣ́ній и разумѣ́ній: нижѐ бо́льше что̀ є́сть, я́коже кому̀ поверга́ти себѐ предъ̑ бг҃омъ де́нь и но́щь, и моли́ти єго̀, да бу́детъ во все́мъ во́ля єгѡ̀:нижѐ го́рше, я́коже люби́ти во́льность и паре́ніе душѝ илѝ тѣ́ла